PS Profil: Mungo Park
Stor efterspørgsel efter dansk børneteater i Kina og Japan
TIOs bestyrelse inviterer Teatercentrum til dialog
PS Profil: Grønnegade Teater (fra årsskiftet Det lille Turnéteater)
Jelved: Kultur er en vej til disciplin
Årets dans er klar
Nyt repræsentantskab på plads fra 1. januar 2017
Foreløbig 17 scenekunstaktører lejer sig ind hos Udviklingsplatformen
Nyt Østerbro-teater har fået bestyrelse
Provins-kulturrådmænd Forhåbentlig fortsætter Bock omfordeling
Det Frie Felts Festival ændrer spilleperiode i 2018
Nordisk samarbejde om gadeteaterfestivaler i 2017
PS Profil: BaggårdTeatret
Fire egnsteatre udvalgt til evaluering
Skuespillerforbundet efterlyser ligestilling
Vendsyssel Teater tildelt Initiativprisen 2016
07-09-2016 | artikel nr. 5760
Mungo Parks teaterdirektør Martin Lyngbo svarer i denne uges PS Profil.
Teater: Mungo Park
Navn: Martin Lyngbo
Titel: Teaterdirektør (siden 2006 indtil sommeren 2017)
1. Hvad er I særligt optaget af på jeres teater i øjeblikket?
Ombygning, direktørskifte og ny egnsteateraftale kommer alt sammen i løbet af de næste to år. Så der er ret store forandringer i horisonten. Samtidig har vi gang i rigtig mange parallelle ting. Lige i denne uge er vores 17 faste medarbejdere spredt over 5 forskellige produktioner i 5 forskellige byer, der ligger i 3 forskellige lande. Så vi synes, at vi har nok at lave. Men det går sådan set udmærket.
2. Hvad er højdepunktet i jeres sæson?
Foreløbig har det været at spille en måned på Edinburgh Fringe Festival, hvor vi har vundet en pris og fået virkeligt gode anmeldelser. Det åbner skallen på en at møde en helt anden teaterkultur og et publikum, der ikke kender os i forvejen. Det er lidt som at være ny i branchen igen. ”Beginner’s mind” – det kan jeg huske, at jeg engang havde en kampsportstræner, der talte om.
3. Hvilket nyt initiativ har I haft mest held med?
Vi har indført en del nye initiativer, der er gået godt. Ensembleteater, repertoireteater, årskort, Mungo Lab. Vi har også skiftet kunstnerisk interessefelt nogle gange. Fra researchteater til mærkelige dramatiseringer, fra ny dramatik til musik. Nu skal vi til at bygge en ny teatersal. Vi prøver at gøre det modsatte i forhold til alle andre. Vi bygger ikke til fleksibilitet. Vi prøver ikke at bygge en sal, der kan alting halvgodt. Vi bygger en sal, der er meget specifik, vi vil bygge Danmarks bedste intime teatersal. Vi synes, at vi har ret meget held med den tankegang på det teoretiske plan. Så må vi håbe, det også bliver sådan i virkeligheden.
4. Hvad står øverst på teatrets ønskeseddel?
Et velgennemført direktørskifte. Det står i hvert fald øverst på min.
På landsplan ser jeg den største udfordring i, at kulturlivet romantiserer mere politisk indblanding. Det er som om, at kulturfolk tror, at det er sjovt og rart, at Dansk Folkeparti hele tiden har lyst til at blande sig i kulturen. Og at det vil være en fin idé, hvis de andre partier også gør det. Jeg er meget bange for, at den tendens i de kommende år vil føre til et meget giftigt kulturpolitisk klima, hvor alting læses gennem værdipolitiske briller. Jeg er bange for, at det vil føre til et spil, hvor det gælder om at straffe modparten ved at slå deres darlings ihjel. For det kan sagtens være et politisk resultat at skære noget væk, som opfattes som vigtigt af modparten. Det er dét, der sker i DR, og det kan risikere at gå hårdt ud over dansk kultur. Det skræmmer mig faktisk rigtig meget.
Lokalt er det en udfordring at navigere en stor ombygning af Mungo Park igennem et politisk miljø i Allerød, der er præget af bitterhed og splittelse.
6. Joker-spørgsmålet fra seneste profilteater, Københavns Musikteater: Hvad er den vigtigste læring, som du tager med dig fra Mungo Park, når du stopper til næste år?
Øj, det er et godt spørgsmål. Jeg startede for tolv år siden som en lidt naiv ung idealist uden børn. Jeg havde masser af hår og intet skæg. Nu har jeg masser af skæg og børn, men ikke så meget hår på hovedet. Der er også lidt mindre naivitet tilbage. Vist nok stadig en del idealisme. Men den vigtigste læring er at stole på de andre. Stol MERE på de andre, endnu mere, hver dag. Ensemblet er blevet min professionelle religion, og jeg søger den guddom hver dag.
Hvad vil du spørge næste PS Profil, Lars Sennels fra Vendsyssel Teater, om?
Du bygger et nyt teater til 175 millioner kroner. Jeg er klar over, at I er rige i Jylland, men selv for jer må det være et meget stort beløb. Er du nervøs for, om du kan levere teater, der kan retfærdiggøre så stor en investering?
Læs PS Profil: Københavns Musikteater
Læs mere om Mungo Parks repertoire